鍊石补天赋（以鍊彼坚贞将补其阙为韵）
王起 (Tang)
天何言哉。有阙则补。持五石而是用。彼四时而能取。成乎圆象。故资可转之功。定彼乾仪。盖俟至坚之主。所以裨覆焘。仰周普。磨砻入锻。成功岂滥于宋人。缉缀为劳。至德何惭于山甫。乾道甚明。配彼清贞。类鼓铸而可致。冀穹元而是营。石不能言。默助无为之化。天将假手。潜因妙用而成。则知娲氏之为功也。体物情立。取法志生。眄悠远而求则。象规圆而作程。小大宁遗。俾随形以溥博。嵯峨不坠。皆投质于轻清。若乃元造呈材。神功效技。他山以缀。象帝自迩。卿云初触。当碧落以丽乎。银汉同流。激清霄而即彼。天象又元。石质既坚。究勤劳而日月逝矣。成广大而星辰系焉。暖积素之烟。尚疑苔点。降如丝之雨。终若溜穿。观夫圆则九重。功惟百鍊。眷无亲而克敬。当有道而可见。言柔与刚。崇高是将。运有徒于昼夜。比为炭于阴阳。织女停梭。受支机于河汉。荆人抱璞。嗟韫玉于穹苍。补之伊何。以当其阙。照悠悠于峻极。驱凿凿于超忽。想夫取锻之日。排刚之时。龃龉不安。或表艰难之步。清明于外。犹生错落之姿。正圆虚之广矣。下长风而凄其。是知补上天于鍊石。盖虚实之相资焉。